Crime Coefficient (epizoda)
<s>"Crime Coefficient" (japanski: 犯罪係数 Hanzai Keisū) je premijerna epizoda animea Psycho-Pass, koja je premijerno emitirana 12. listopada 2012. godine u sklopu Fujijevog bloka noitaminA.</s><s>Epizodu je režirao Naoyoshi Shiotani, dok je Naoko Kusumi bila direktorica animacije.</s><s>Scenarij prve epizode, kao i svih ostalih tokom prve sezone, zajednički potpisuju Makoto Fukami i Gen Urobuchi, koji je ujedno i idejni tvorac animea.</s><s>Naslov epizode inspiriran je konceptom Crime Coefficienta kakav je predstavljem tokom animea.</s>

<s>Prva epizoda animea predstavlja glavne likove, inspektore i Enforcere iz japanskog CID-a koji su zaduženi za rješavanje slučajeva kod kojih je došlo do izražene devijacije u Psycho-Passu osumnjičenih.</s><s>Epizoda pravi prvi slučaj mlade inspektorice Akane Tsunemori, koja se već na prvom danu na poslu mora suočiti s hladnokrvnim sustavom koji se protivi njezinim moralnim načelima.</s><s>Po emitiranju, epizoda je dobila dobre kritike.</s><s>Izvorni sadržaj epizode proširen je nekolicinom novih scena tokom srpnja 2014. godine, kada je prva sezona ponovo emitirana, ali ovoga puta u 11 epizoda.</s><s>Tada je prva epizoda emitirana zajedničko s drugom.</s>

<s>Sinopsis</s>

<s>Epizoda započinje monologom o ljudima kojeg drži nepoznati muškarac bijele kose na vrhu jednog od Sibylovih tornjeva.</s><s>Ispod njega, Enforcer Shinya Kōgami se bori s maskiranim napadačem koji u ruci drži pilu.</s><s>Kōgamijevo oružje zakaže te je ovaj prisiljen fizički se sukobiti sa svojim napadačem.</s><s>Dok muškarac bijele kose sve to promatra, Kōgami uspijeva svladati svog protivnika i baciti ga s vrha tornja te ga u zraku pogoditi svojim Dominatorom.</s><s>Nakon toga se suočava s promatračem, kojeg naziva Shōgo Makishima.</s><s>Ženski glas u pozadini komentira njihovu međusobnu povezanost.</s>

<s>Radnja se vraća unatrag i odlazi u drugi dio grada.</s><s>Dok kiša pljušti, mlada inspektorica Akane Tsunemori dolazi do mjesta zločina koje osigurava PSB.</s><s>Ona je tek dodijeljena Odjelu 1 i to joj je prvi dan na poslu.</s><s>Na licu mjesta ju dočekuje inspektor Nobuchika Ginoza, koji joj ukratko iznosi situaciju i predstavlja Enforcere koji će raditi s njima.</s><s>Bez previše objašnjenja, Ginoza uzima Yayoi Kunizuku i Shūseija Kagarija, dok Akane ostane s Kōgamijem i starim Masaokom.</s><s>Pomalo izgubljena i prestrašena, Akane prati Masaoku dok Kōgami ide svojim putem; Masaoka ju upućuje u način rada i odnose unutar odjela.</s><s>Njihova meta je Nobuo Okura, čovjek čiji se Psycho-Pass pokazao previsokim tokom rutinskog javnog skeniranja.</s><s>Kada mu je dron prišao i naredio liječenje, Okura je pobjegao i tako postao meta PSB-a.</s><s>Tokom svog bijega u tom dijelu grada, Okura je uzeo mladu ženu za taokinju te se skrio u jednu od nenastanjenih zgrada.</s>

<s>Dok ga članovi PSB-a traže, Okura sjedi u jednoj sobi i ljutito prigovara vlastitoj sudbini, tvreći kako je cijeli život živio po pravilima koje je nametnuo Sibyl, no to mu svejedno nije pomoglo da ga zbog jedne devijacije tretiraju kao kriminalca.</s><s>Zbog takvog tretmana, odlučuje odbaciti društvena pravila i ponašati se kako želi; sve to govori dok upaljačem grije oštricu noža.</s><s>Ispred njega leži ozlijeđena Chika Shimazu, koju je uzeo kao taokinju i planirao silovati.</s>

<s>Kagari je u međuvremenu uspio pronaći Okuru i o tome obavijestio Ginozu.</s><s>Ovaj mu je isprva rekao da sačeka, ali mu je dao zeleno svjetlo za djelovanje kada je Kagari rekao kako se Okura iživljava nad taokinjom.</s><s>Kagari ga je pogodio paralizatorom (Non-Lethal Paralyzer), međutim Okura je samo dodatno pobijesnio i bacio se kroz prozor, nakon čega je pobjegao.</s><s>Ovime su inspektori saznali kako je Okura opasniji nego što su mislili te kako je njegovo stanje dodatno pogoršano korištenjem nedozvoljenih stimulansa.</s><s>Dok bježi s taokinjom, kojoj slavodobitno govori kako ima jednako visok Psycho-Pass kao i on, Akane i Masaoka ga ugledaju i krenu pratiti.</s><s>U trenutku kada ga sustignu, Okura prijeti kako će ubiti taokinju ukoliko Masaoka i Akane ne spuste svoje Dominatore; oni to i učine.</s><s>Masaoka Okuri gurne svoj Dominator te ga ovaj bezuspješno pokuša iskoristiti što Kōgami iskoristi da ga eliminira (Lethal Eliminator).</s><s>Svjedočivši eliminaciji uz pomoć Dominatora, Chika Shimazu počne nekontrolirano vrištati, no Akane joj prilazi kako bi ju smirila.</s><s>U tom trenutku joj prilaze i Kōgami i Masaoka, koji ju želi omamiti kako bi bila privedena na liječenje.</s><s>Akane ga zaustavi, tvrdeći kako je Chiki, kao žrtvi, potrebno liječenje, a ne sila, no Masaoka ne prati njezinu argumentaciju.</s><s>Akane nadalje napominje kako nema potrebe za korištenjem sile jer Chika, unatoč visokom Psycho-Passu, nije počinila nikakav zločin; Chika koristi njihovu svađu i bježi.</s>

<s>Prilikom bijega, Chika pada preko kanti goriva.</s><s>Kōgami joj prolazi, a ona koristi Okurin upaljač kako bi se zaštitila.</s><s>Dok Kōgami planira upotrijebiti Dominator kako bi ju eliminirao (jer joj je Psycho-Pass od stresa dodatno skočio), Akane ga pokuša razuvjeriti.</s><s>Kada shvati kako u tome neće uspjeti, ona ispali svoj Dominator u njega i omami ga.</s><s>Tada uvjeri Chiku da baci upaljač, što ova i uradi.</s><s>Dok se Akane zadovoljno smiješi, na lokaciju dolazi Ginoza koji bez razmišljanja ispali Dominator u Chiku i tako ju omami (Akane ju je uspjela smiriti i tako joj spustiti Psycho-Pass do te razine da više ne bude meta za eliminaciju).</s><s>Akane je šokirana, a Ginoza ju upozorava kako će se morati objasniti u svom izvještaju.</s>

<s>Na kraju epizode, Akane sjedi na jednom od teretnih pristaništa u gradskoj luci dok ostali članovi odjela pripremaju povratak u ured.</s>

<s>Glasovi</s>

<s>Glavne uloge
Kana Hanazawa kao Akane Tsunemori, mlada inspektorica pri PSB-u
Kenji Nojima kao Nobuchika Ginoza, inspektor pri PSB-u
Tomokazu Seki kao Shinya Kōgami, jedan od Enforcera pri PSB-u
Kinryū Arimoto kao Tomomi Masaoka, najstariji među Enforcerima
Akira Ishida kao Shūsei Kagari, jedan od Enforcera pri PSB-u
Shizuka Itō kao Yayoi Kunizuka, jedini ženski Enforcer 
Takahiro Sakurai kao Shōgo Makishima, čovjek s bijelom kosom
Noriko Hidaka kao glas Dominatora</s>

<s>Gostujuće uloge
Shōto Kashii kao Nobuo Okura, čovjek čiji je Psycho-Pass od 126.3 izazvao kaos kojeg je PSB morao riješiti
Sachiko Kojima kao Chika Shimazu, Okurina taokinja</s>

<s>Ostale uloge
Natsumi Takamori kao Komissa-chan, maskota CID-a</s>

<s>Podaci o Psycho-Passu</s>

<s>Koncept Psycho-Passa je izrazito važan za cjelokupno razumijevanje animea i njegove radnje.</s><s>Sukladno tomu, likovima se kroz epizode redovito mjeri razina Psycho-Passa, a te se brojke prikazuju ne Dominatoru kao i na službenim evidencijama koje dostavlja Sibyl.</s><s>Kroz prvu epizodu, prezentirane su sljedeće brojke:</s>

<s>Nobuo Okura:  126.3 (brojka koju je pokazao ulični skener) →  193.6 (brojka koju je pokazao Kagarijev Dominator) →  ≥300 (brojka koju su pokazali Kagarijev i Kōgamijev Dominator te Okurin vlastiti skener)
Chika Shimazu:  110 (brojka koju je pokazao Okurin skener) →  162.9 (brojka koju su pokazali Masaokin i Akanein Dominator) →  ≥300 (brojka koju je pokazao Kōgamijev Dominator) →  ≤299 (brojka koju je pokazao Ginozin Dominator)
Beskućnik kojega je Akane provjerila:  52.1 (brojka koju je pokazao Akanein Dominator) 
Tomomi Masaoka:  127.4 (brojka koju je pokazao Akanein Dominator)</s>

<s>Glazba</s>

<s>Uvodna pjesma korištena tokom prve polovice prve sezone bila je "abnormalize" benda Ling Tosite Sigure.</s><s>Glazbu i tekst uvodne pjesme potpisuje frontmen benda TK.</s><s>Tokom ove epizode nije prikazana i uvodna špica koja će kasnije biti prisutna, već je uvodna pjesma pratila radnju same epizode.</s><s>Odjavna pjesma, uz prisutnu odvajnu špicu, bila je "Namae no Nai Kaibutsu" u izvedbi dua EGOIST.</s><s>Glazbu, tekst i aranžman za pjesmu potpisuje ryo, instrumentalist benda.</s>

<s>Ostalu glazbu potpisuje kompozitor Yūgo Kanno, koji je potpisao glazbu za cjelokupni anime.</s>

<s>Kritike</s>

<s>Prva epizoda Psycho-Passa je dobila iznimno dobre kritike.</s><s>Internet portal IMDb dao je epizodi prosječnu ocjenu 8.2/10, temeljem koje je ova završila na 10. mjestu među svim epizodama prve sezone.</s><s>Pišući za portal Anime News Network, Rebecca Silverman je u svojoj kritici prve polovice prve sezone istaknula kako je Psycho-Pass imao izrazito snažan start, pohvalivši tako prve epizode serije.</s><s>Portal MyAnimeList.net dao je prvoj epizodi prosječnu ocjenu 4.5/10 temeljem nešto više od 800 ocjena na svom forumu.</s>

<s>Portal GeekInsider, točnije Lianne Martha Laroya, u svojoj kritici ističe kako je prva epizoda bila "intenzivna i emocionalno nasilna", naglašavajući nekoliko snažnih detalja - prikaz futurističkog društva, osivnost ljudi o tehnologiji kao takvoj i nemogućnost strojeva da, unatoč svojoj kompleksnosti, razumiju ljudske emocije.</s><s>Sestre Ashley i Stella Chen, pišući za Paper Droids.com, bile su jako zadovoljne prvom epizodom.</s><s>Ashley je u svom komentaru pohvalila sve aspekte serije - likove (4/5), priču (5/5) i animaciju (5/5) - dodajući kako je cijela epizoda preletjela prebrzo i kako se raduje sljedećim nastavcima.</s><s>Stella je u svojoj kritici bila umjerenijega tona, ali ništa manje naklonjena pohvalama.</s><s>Posebno je istaknula scenografiju i animaciju te interesantno postavljenu radnju i likove, dodajući kako je imala mali problem s interpretacijom Akane kao policajke te s nekoliko klišejiziranih likova.</s>

<s>Reference</s>

<s>Vanjske poveznice</s>

<s>Epizode animea Psycho-Pass</s>

